b'\n_START_ARTICLE_\nAlexandrova tehnika\n_START_SECTION_\nIzvor Alexander tehnike\n_START_PARAGRAPH_\nFrederick Matthias Alexander\xc2\xa0se je rodil v Tasmaniji, leta 1869.\xc2\xa0Bil je igralec in recitator, vendar pa je \xc5\xbee v zgodnji karieri trpel zaradi te\xc5\xbeav z glasom. Obiski pri zdravnikih in razli\xc4\x8dnih terapevtih so prinesli le delno laj\xc5\xa1anje njegovih te\xc5\xbeav in hripavost se je med vsakim nastopom vrnila. Trditev zdravnikov, da z njegovim glasom fizi\xc4\x8dno ni ni\xc4\x8d narobe in da morajo razlogi za hripavost le\xc5\xbeati drugje, je Alexandra prisililo, da je za\xc4\x8del re\xc5\xa1itev problema iskati v ogledalu. S\xc2\xa0samoopazovanjem je \xc2\xa0posku\xc5\xa1al odkriti kaj bi bil vzrok njegovih ponavljajo\xc4\x8dih se te\xc5\xbeav z glasom. Odkril je, da\xc2\xa0vzrok njegovih te\xc5\xbeav le\xc5\xbei v na\xc4\x8dinu kako uporablja svoj glas. Samoopazovanje med recitiranjem je razkrilo celo kopico nenavadnih in nezavednih avtomatizmov, ki so motili zdravo nevro-muskularno koordinacijo glasovnega aparata in dihanja, ter tako posledi\xc4\x8dno vedno znova povzro\xc4\x8dali hripavost. Najbolj presenetljiva pa je bila zanj ugotovitev, da teh habitualnih reakcij (le) z voljo ni mogel prepre\xc4\x8diti.\xc2\xa0_NEWLINE_Po mnogih letih in \xc5\xa1tevilnih poskusih mu je kon\xc4\x8dno uspelo razviti metodo, ki mu je pomagala premostiti podzavestne reakcije na dra\xc5\xbeljaje in s tem odpravil svoje te\xc5\xbeave z glasom. Po tej izku\xc5\xa1nji se je Alexander nato celo \xc5\xbeivljenje ukvarjal s preu\xc4\x8devanjem reakcij, ki nastopijo, ko se ljudje odzovejo na zunanje dra\xc5\xbeljaje (npr. kaj se zgodi s telesom, ko se ho\xc4\x8demo vsesti)._NEWLINE_V nadaljnjem poteku njegovih raziskovanj je Alexander za\xc4\x8del prepoznavati \xc5\xa1ir\xc5\xa1i pomen njegovih odkritij za splo\xc5\xa1no telesno in du\xc5\xa1evno po\xc4\x8dutje. \xc2\xa0Verjel je, da lahko njegovo delo pripomore k bolj\xc5\xa1i rabi glasu, bolj\xc5\xa1emu dihanju, manj te\xc5\xbeavam s hrbtom in vratom, hojo in nasploh k bolj\xc5\xa1emu po\xc4\x8dutju vsakega posameznika.\xc2\xa0_NEWLINE_Do leta 1931 je Alexander svojo tehniko samoopazovanja in pre\xc5\xa1olanja tako izpopolnil, da je lahko principe tehnike \xc5\xbee redno pou\xc4\x8deval. Svojo metodo je opisoval v \xc5\xa1tirih knjigah, objavljenih v letih 1918 \xc2\xa0(Man\'s Supreme Inheritance),\xc2\xa01923 (Constructive Conscious Control of the Individual),1931 (The Use of the Self) in 1941 (The Universal Constant in Living). Tehniko je u\xc4\x8dil od leta 1930, pa vse do svoje smrti, leta 1955.\n_START_SECTION_\nMetoda\n_START_PARAGRAPH_\nAlexander tehnika temelji na Alexandrovem prepri\xc4\x8danju, da je \xc4\x8dlovek bitje, pri katerem so du\xc5\xa1evni, telesni in miselni procesi med seboj nelo\xc4\x8dljivo povezani. Njegove metoda tako zdru\xc5\xbeuje miselne in fizi\xc4\x8dne procese. Alexandrov pristop poudarja svobodo izbire pri vsem kar po\xc4\x8dnemo.\xc2\xa0_NEWLINE_Pou\xc4\x8devanje temelji na predpostavki, da lahko na\xc5\xa1e obi\xc4\x8dajno vedenje nadomestimo z bolj u\xc4\x8dinkovitimi, odprtimi in efektivnej\xc5\xa1imi reakcijami. U\xc4\x8ditelji Alexander tehnike so iz\xc5\xa1olani, da u\xc4\x8dencu pomagajo lastne (\xc5\xa1kodljive) navade prepoznati in jih spremeniti. Osnovna naravnanost je najti pokon\xc4\x8dno dr\xc5\xbeo s \xc4\x8dim ve\xc4\x8djo mo\xc5\xbeno mi\xc5\xa1i\xc4\x8dno "spro\xc5\xa1\xc4\x8denostjo". Z drugimi besedami: najti naravno vzravnanost, ne da bi prekomerno napenjali mi\xc5\xa1ice, ki jih za vzravnano dr\xc5\xbeo potrebujemo in nau\xc4\x8diti se sprostiti tiste, ki jih za vzravnano dr\xc5\xbeo direktno ne potrebujemo. Rezultat je gibanje, ki ima najve\xc4\x8djo mo\xc5\xbeno u\xc4\x8dinkovitost in najmanj\xc5\xa1o mo\xc5\xbeno porabo energije.\xc2\xa0_NEWLINE_Pou\xc4\x8devanje poteka v zelo po\xc4\x8dasnem tempu, saj le tako lahko u\xc4\x8denec svoje ob\xc4\x8dutenje tudi najmanj\xc5\xa1ih razlik v dr\xc5\xbei in gibanja ozavesti. U\xc4\x8ditelj u\xc4\x8denca vodi na dva na\xc4\x8dina: z besedami, npr.: "pustite vratu, da se osvobodi, da gre lahko glava naprej in gor, da se hrbet lahko podalj\xc5\xa1a in raz\xc5\xa1iri" in pa z rahlimi ro\xc4\x8dnimi popravki.\xc2\xa0Alexander tehnika ni niz posebnih vaj (razen "zavestnega po\xc4\x8ditka" ("constructive rest"), "le\xc5\xbeanje vznak" ("semi-supine") z dvignjenimi nogami, ki pripomorejo k sprostitvi mi\xc5\xa1ic in pa "\xc5\xa1epetavi "ah" ("whispered ah")", ki spodbuja bolj\xc5\xa1e in bolj globoko dihanje ter bolj\xc5\xa1o rabo glasu). Poudarek je na analiziranju vsakodnevega gibanja, kot so hoja, sedenje in sklanjanje. \xc5\xa0ele ko u\xc4\x8denec s pomo\xc4\x8djo u\xc4\x8ditelja uspe nezavedne vzorce gibanja ozavestiti, jih lahko za\xc4\x8dne spreminjati._NEWLINE_Za priu\xc4\x8denje tehnike se priporo\xc4\x8da od 25 do 30 privatnih ur, dolgih med 30 in 50 minut. U\xc4\x8denje tehnike lahko poteka tudi v manj\xc5\xa1ih skupinah. Alexandrovo tehniko lahko pou\xc4\x8dujejo le certificirani u\xc4\x8ditelji.\n_START_SECTION_\nRaziskave\n_START_PARAGRAPH_\nWilfred Barlow je leta 1973 ustvaril fotografsko \xc5\xa1tudijo, v kateri je dokumentirano, kako Alexander tehnika privede do sprememb dr\xc5\xbee.\xc2\xa0Prav tako so razli\xc4\x8dne znanstvene \xc5\xa1tudije dokazale pozitivne u\xc4\x8dinke pri zdravljenju parkinsonove bolezni, vendar pa bodo za nedvomne dokaze potrebne \xc5\xa1e nadaljnje raziskave. V randomizirani raziskavi iz leta 2008 so avtorji razkrili, da ima \xc5\xbee 6 ur Alexander tehnike pozitivne in dolgoro\xc4\x8dne u\xc4\x8dinke pri kroni\xc4\x8dnih bole\xc4\x8dinah v kri\xc5\xbeu. Zanesljivih \xc5\xa1tudij o u\xc4\x8dinkih na bronhialno Astmo\xc2\xa0zaenkrat \xc5\xa1e ni.\n_START_SECTION_\nPrepoznavnost\n_START_PARAGRAPH_\nKar nekaj znanih osebnosti (npr.\xc2\xa0George Bernard Shaw in Aldous Huxley) je\xc2\xa0javno zagovarjalo u\xc4\x8dinkovitost Alexander tehnike.\xc2\xa0Filozof John Dewey je napisal predgovor za kar tri Alexandrove knjige.\xc2\xa0Med drugimi, so se Alexander tehnike u\xc4\x8dili tudi: Julie Andrews, John Cleese, Sting, Yehudi Menuhin, James Galway, Robin Williams, Sinead Cusack, Jeremy Irons, William Hurt, Kevin Kline, Hugh Jackman, Paul McCartney, Sir Charles Sherrington, Greg Chappell, Roald Dahl, Michael Langham (direktor Julliard \xc5\xa1ole v New Yorku) in mnogi drugi. Prav tako je\xc2\xa0Nikolaas Tinbergen\xc2\xa0v svojem govoru ob podelitvi\xc2\xa0Nobelove nagrade za fiziologijo in medicino\xc2\xa0govoril\xc2\xa0o pomembnosti Alexander tehnike za modernega \xc4\x8dloveka.\xc2\xa0_NEWLINE_Alexander tehnika je del rednega kurikuluma na mnogih igralskih in glasbenih akademijah po svetu, \xc5\xa1e posebej v Veliki Britaniji in Zdru\xc5\xbeenih dr\xc5\xbeavah Amerike. Alexander tehniko uporabljajo predvsem igralci, glasbeniki, plesalci in \xc5\xa1portniki, v zadnjih letih pa tudi vedno ve\xc4\x8d tisti, ki delajo za ra\xc4\x8dunalnikom, ali tisti, ki iz kak\xc5\xa1nih drugih razlogov trpijo zaradi bole\xc4\x8din.\xc2\xa0_NEWLINE_Stro\xc5\xa1ke ur Alexander tehnike zdravstveno zavarovanje zaenkrat \xc5\xa1e ne krije.\xc2\xa0_NEWLINE_\xc4\x8ce gre za izbolj\xc5\xa1evanje te\xc5\xbeav kot so na primer, glavoboli, whiplash, bole\xc4\x8dine v hrbtu, vratu, napetost, bole\xc4\x8dine v kolenu in druge indikacije, nudi ve\xc4\x8dina paketov dodatnega zavarovanja v \xc5\xa0vici tudi ure Alexander tehnike\xc2\xa0Skupinske ure se podpira kot del preventivne medicine, vendar pa le-te zaenkrat niso pokrite iz strani zdravstvenega zavarovanja.\xc2\xa0\n_START_SECTION_\nPovezave\n_START_PARAGRAPH_\n- https://www.ninarotner.com_NEWLINE_- Alexander tehnika Slovenija_NEWLINE_- Alexander-Technik-Verband Deutschland e.\xc2\xa0V. (ATVD)_NEWLINE_- Schweizerischer Berufsverband der Alexander-Technik (SBAT)'